#JongStemme: Hoekom moet ek gaan stem?Deur Ansie Bylsma Ansie Bylsma “Wat help dit ek stem?” “Dit is in elk geval net ŉ plaaslike verkiesing.” “Ons stemme beteken niks nie.” “Oor ŉ paar jaar gaan ek oorsee wees, so ek hoef nie te stem nie.” “Die ANC gaan in elk geval weer wen, so wat help my stem?” Kom ons wees eerlik, dit is waar. As een ou nie stem nie, gaan dit nie ŉ verskil maak nie. Ongelukkig is dit nie net een ou wat hierdie denkwyse koester nie. Na bewering het 13 miljoen burgers wat in hierdie verkiesing kán stem, nie geregistreer nie. Dit beteken dat minstens een uit elke drie mense wat mag stem, nie hulle kruisies gaan trek nie. Artikel 19(2)(a) van die Grondwet van Suid-Afrika sê: “Elke volwasse burger het die reg om te stem in verkiesings vir enige wetgewende liggaam wat ingevolge die Grondwet ingestel is…” Maar ons reg om te stem is soveel meer as net dit. Om te stem is om te kies. Ja, jy kies ŉ politieke party, maar jy kies ook waarheen jou belasting gaan. Jy kies hoe lank dit gaan vat voor die slaggate in ons paaie reggemaak gaan word. Jy kies hoe lank skole moet wag vir boeke. Jy kies hoe die volgende Eskom‑ en SAL‑situasie hanteer gaan word. Jy kies hoe ons Olimpiese atlete beloon gaan word. Jy kies hoe teen gewelddadige betogers opgetree gaan word. Jy kies hoe ons ŉ volgende pandemie gaan hanteer. Jy kies hoe lank sekere dorpe sonder water gaan sit. Jy kies of grondonteiening sonder vergoeding ingestel gaan word. Om daai kruisie te trek is soveel meer as net dit. Dit is ŉ verantwoordelikheid. Jóú verantwoordelikheid. As jy al ooit gekla het oor misdaad in ons land, het jy ŉ verantwoordelikheid om te stem. As jy al ooit gevoel het jy word benadeel deur swart ekonomiese bemagtiging of taalbeleide of enige kwotastelsels, het jy ŉ verantwoordelikheid om te stem. As jy al ooit kwaad was oor die spel van korrupsie, wat ons land so goed speel, het jy ŉ verantwoordelikheid om te stem. As jy al ooit ontevrede was met enige iets in ons land, hoe dit bestuur en ontwikkel word, het jy ŉ verantwoordelikheid om te stem. Ons land se verkiesings en wat daarmee gepaard gaan, beïnvloed almal en alles. Ek is doodseker nie ŉ enkele persoon in ons mooie Suid-Afrika is 100% tevrede met die stand van sake in ons land nie… en daarom is ek vas oortuig dat geen burger ŉ verskoning het om nie te wil stem nie. Laurie Buchanan het gesê: “Whatever you are not changing, you are choosing.” Kies dus om verandering in ons land te bewerkstellig. Kies om op te staan vir jou regte – selfs jou basiese regte wat soms geskend word. Kies om jou deel te doen en daai kruisie te trek. Die mense wat in die groot stoele sit word deur ONS gekies. So kies en stem reg. Al hoe ons land vorentoe kan gaan, is met drastiese verandering. En al hoe ons verandering kan aanbring, is met ingeligte burgers en hulle kruisies in die regte boksies. Maak ŉ verskil en gaan stem vandag (1 November) in die plaaslike verkiesing… bietjie en bietjie en bietjie maak baie. En as jy dalk versuim het om dié keer te registreer, onthou volgende keer dat jy baie meer verdien as wat jy nou kry en die beste manier om dít te verander, is met jou stem. #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en raad met jou loopbaan.